Lønnen er alt andet end fyrstelig for litauere, der arbejder hos lensgreve, kammerherre og hofjægermester Frants Bernstorff-Gyldensteen på hans store gods på Nordfyn. Østarbejdere har således tjent 65 kroner i timen dette efterår for landbrugsarbejde hos Frants Bernstorff-Gyldensteen, der var borgmester i Bogense Kommune fra 1990 til 1998, valgt for Det Konservative Folkeparti. Det viser både ansættelseskontrakter og lønsedler, som Fagbladet 3F har kopier af.



Familien Bernstorff-Gyldensteen har nære forbindelser til det danske kongehus. Grevens hustru, lensgrevinde Victoria Bernstorff-Gyldensteen, var hofdame for Kronprinsesse Mary i to år og modtog i 2006 Dannebrogsordenen af Dronning Margrethe.



Faglig sekretær hos 3F Nordhøjfyn Irene Christensen er rystet over lønforholdene for arbejde på godset Gyldensteen:



- 65 kroner i timeløn er alt, alt for lidt. Det er dybt skuffende, at der finder sådan en underbetaling sted hos greven, der ellers har sagt ja til at følge overenskomsten.



Lensgreve vil ikke udtale sig om lønnen

Lønsedlerne viser, at litauerne også tjener 65 kroner i timen for overarbejde.



Den overenskomstmæssige løn for landbrugsarbejde er i 2015 mindst 130 kroner i timen samt tillæg for overarbejde, ifølge overenskomsten mellem 3F og arbejdsgiverforeningen GLS-A. Frants Bernstorff-Gyldensteens virksomhed er medlem af GLS-A og har dermed forpligtiget sig til at følge overenskomsten.



Litauere har tjent 65 kroner i timen for arbejde hos dig. Hvad er dine kommentarer til det?



- Det tror jeg, du skal snakke med min organisation om. Det har jeg ikke lyst til. Jeg ved ikke, hvor meget de tjener. Jeg har jo haft dem som entreprenører. Jeg har jo ikke blandet mig i, hvad de får i løn. Det er jo ikke min opgave. Vi har jo bestilt en ydelse udefra, siger Frants Bernstorff-Gyldensteen til Fagbladet 3F og bekræfter, at hans virksomhed har brugt firmaerne Ent Flex og Grønpak.



Lønsedler og kontrakter viser, at for arbejde på dit gods er lønnen er 65 kroner i timen - også for overarbejde. Hvad siger du til det?



- Det forstår jeg, at I har etableret en konflikt med dem om. Så det synes jeg, I skal spørge dem om, siger Frants Bernstorff-Gyldensteen.



Jeg kunne også godt tænke mig at høre, hvad din holdning til 65 kroner i timen for både almindelige timer og overarbejde. Synes du, at det er en fair løn i Danmark?



- Det vil jeg helst ikke udtale mig om, for vi har en diskussion kørende med jer om det. Og derfor synes jeg ikke, at jeg skal udtale mig til jeres blad om det, siger lensgreven.



Hvorfor vil du ikke udtale dig om, hvorvidt 65 kroner i timen før skat er en fair løn i Danmark eller ej?



- Jamen, det vil jeg ikke, siger Frants Bernstorff-Gyldensteen.



- Vi har en diskussion med 3F, som der er rejst et mæglingsmøde med den 15. december. Og inden da er jeg ikke klar til at udtale mig til pressen om noget som helst, siger han.



Konflikt stoppede brug af entreprenører

De litauiske arbejdere er ansat i firmaet Ent Flex, som har samarbejdet med greve Frants Bernstorff-Gyldensteen.



3F har tidligere fremsat krav over for Ent Flex om, at firmaet skrev under på en overenskomst. Men da firmaet ifølge 3F Nordhøjfyn slet ikke reagerede på kravet, iværksatte 3F for nylig en konflikt mod firmaet. Og i fredags meddelte GLS-A, at Frants Bernstorff-Gyldensteens samarbejde med Ent Flex ophørte fra og med 23. november 2015.



Frants Bernstorff-Gyldensteen bekræfter, at han har stoppet samarbejdet med Ent flex og Grøntpak - og siger:



- Det har jeg fordi, I har varslet en konflikt med dem, og vi var færdige med at bruge dem i år. Så derfor blev de sendt hjem. Vi kan ikke have dem gående her, hvis I lukker min virksomhed ned. Så går det ud over jeres andre medlemmer, og det er sådan, det er.



Hos 3F Nordhøjfyn siger Irene Christensen:



- Det var nødvendigt med en konflikt, for at greven stoppede samarbejdet med entreprenører, der bruger stærkt underbetalt arbejdskraft. Det er meget glædeligt at kunne konstatere, at det faglige system med konfliktvåbenet fortsat virker.



3F Nordhøjfyn oplyser, at Frants Bernstorff-Gyldensteens virksomhed har fastansatte, danske medarbejdere, der tjener overenskomstmæssig løn.



Fagbladet 3F har uden held forsøgt at få kontakt til direktøren for Ent Flex, Daiva Valiukaite, der ifølge virksomhedsdatabasen BiQ har adresse i Litauen.

